കോടതിക്കുളളില് പ്രവേശിക്കാന് അഭിഭാഷകര്ക്ക് സ്മാര്ട്ട് കാര്ഡുകള് ഏര്പ്പെടുത്തണം: ആവശ്യം ഡല്ഹി കോടതി വെടിവെയ്പിന്റെ പശ്ചാത്തലത്തില് ന്യൂഡല്ഹി: കോടതി മുറികളില് പ്രവേശിക്കാന് അഭിഭാഷകര്ക്ക് സ്മാര്ട്ട് കാര്ഡുകളോ മറ്റ് ഡിജിറ്റല് തിരിച്ചറിയല് സംവിധാനങ്ങളോ ഏര്പ്പെടുത്തണമെന്ന് ആവശ്യം. രോഹിണി കോടതി മുറിയില് അടുത്തിടെ നടന്ന വെടിവെയ്പിന്റെ പശ്ചാത്തലത്തിലാണ് അഭിഭാഷകസംഘടനകള് ഡല്ഹി ഹൈക്കോടതിയില് ഇക്കാര്യം ആവശ്യപ്പെട്ടത്. ഡല്ഹി ഹൈക്കോടതി ബാര് അസോസിയേഷനും ബാര് കൗണ്സില് ഓഫ് ഡല്ഹിയുമാണ് ഹൈക്കോടതി ചീഫ് ജസ്റ്റീസ് ഡി.എന് പട്ടേല് അദ്ധ്യക്ഷനായ ബെഞ്ചിന് നിര്ദ്ദേശങ്ങള് കൈമാറിയത്. കോടതിക്കുളളിലെ സുരക്ഷ ഉറപ്പിക്കാനുളള നിര്ദ്ദേശങ്ങളായിട്ടാണ് ഇവ കൈമാറിയത്. സുപ്രീംകോടതി പരിസരത്ത് ്അഭിഭാഷകരുടെ സുരക്ഷിതമായ പ്രവേശനം ഉറപ്പാക്കാന് ഏര്പ്പെടുത്തിയിരിക്കുന്ന പ്രോക്സിമിറ്റി കാര്ഡുകള്ക്ക് സമാനമായ സംവിധാനങ്ങളാണ് നിര്ദ്ദേശത്തില് ഉളളത്. കഴിഞ്ഞ മാസം 24 നാണ് ഡല്ഹിയിലെ രോഹിണി കോടതി മുറിയില് വെടിവെയ്പ് ഉണ്ടായത്. ഗുണ്ടാസംഘങ്ങള് തമ്മിലുളള കുടിപ്പകയായിരുന്നു കോടതി മുറിക്കുളളിലെ അക്രമത്തിലേക്ക് നയിച്ചത്. അഭിഭാഷക വേഷത്തിലായിരുന്നു അക്രമികള് അന്ന് കോടതിക്കുളളില് കടന്നത്. ഗുണ്ടാനേതാവ് ജിതേന്ദര് ഗോഗിയെ ആണ് ഒരു സംഘം വെടിവെച്ച് കൊലപ്പെടുത്തിയത്. ഇയാള്ക്ക് ഒപ്പമുണ്ടായിരുന്ന പോലീസ് ആണ് കൊലപാതകികളെ വധിച്ചത്. തുടര്ന്നാണ് കോടതിക്കുള്ളിലെ സുരക്ഷ ഉറപ്പിക്കുന്നതിന് ഡല്ഹി ഹൈക്കോടതി മാര്ഗം ആരാഞ്ഞത്. ഇതുമായി ബന്ധപ്പെട്ട് കേന്ദ്രസര്ക്കാരില് നിന്നും ഡല്ഹി സര്ക്കാരില് നിന്നും കോടതി അഭിപ്രായം തേടിയിട്ടുണ്ട്. സ്മാര്ട്ട് കാര്ഡുകളോ ഇലക്ട്രോണിക് ചിപ്പുകള് ഘടിപ്പിച്ച കാര്ഡുകളോ അഭിഭാഷകര്ക്ക് നല്കണമെന്നാണ് ഡല്ഹി ബാര് കൗണ്സിലിന്റെ നിലപാട്. എല്ലാ അഭിഭാഷകരും ഇത്തരം സുരക്ഷാ പരിശോധനകള്ക്ക് വിധേയരാകാന് സന്നദ്ധമാകണമെന്നും അല്ലാത്തവര്ക്കെതിരെ അച്ചടക്ക ലംഘനത്തിന് നടപടി സ്വീകരിക്കണമെന്നും ബാര് കൗണ്സില് ആവശ്യപ്പെട്ടു.